התחרות השווייצרית הגדולה של פיד"ה 2025

התחרות השווייצרית הגדולה של פיד"ה 2025  (באנגלית: FIDE Grand Swiss Tournament 2025) היא המהדורה הרביעית של התחרות השווייצרית הגדולה של פיד"ה שהתקיימה בין 3–15 בספטמבר 2025 בסמרקנד שבאוזבקיסטן. 

רב האמן ההולנדי אניש גירי ניצח בתחרות לאחר שצבר 8 נקודות מ-11 אפשריות. אחריו סיימו עם 7.5 נקודות: אלוף אירופה, הגרמני מתיאס בלובאום, הצרפתי עלי רזא פירוזג'א והגרמני וינצנט קיימר. לאחר התרת שוויון נקודות התברר שאיכות הנקודות של בלובאום עדיפה על זו של פירוזג'א וקיימר, ולכן הוא העפיל יחד עם גירי לתחרות המועמדים 2026.

מתכונת
התחרות נערכה בשיטה השווייצרית ב-11 סיבובים: בכל משחק יש לכל שחקן 100 דקות, בתוספת של 30 שניות לכל מהלך. ניתנות 50 דקות נוספות לאחר המהלך ה-40 ו-15 דקות נוספות לאחר המהלך ה-60.

במקרה של שוויון בין מספר שחמטאים הדירוג נקבע לפי שוברי השוויון הבאים (בסדר יורד):
 מד הכושר הממוצע של היריבים, לא כולל היריב עם התוצאה הנמוכה ביותר
 בוכהולץ 1-: ממוצע התוצאות של היריבים, לא כולל היריב עם התוצאה הנמוכה ביותר.
 בוכהולץ: ממוצע התוצאות כל היריבים.
 תוצאות המשחקים בין השחקנים בשוויון
 הגרלה

לאחר הסיבוב השישי היה יום חופשי בתחרות.

קרן הפרסים
סך הפרסים בתחרות הוא 625,000 דולר מתוכם 90,000 דולר הוענקו לזוכה ו-75,000 דולר לסגנו.

משתתפים
בתחרות השתתפו 116 שחמטאים, לפי הפירוט הבא:
 100 שחמטאים העפילו על בסיס דירוג במהלך שנה מיולי 2024 ועד יוני 2025, בתנאי ששיחקו לפחות 30 משחקים בתקופה הזו
 אלופת העולם לנשים 
 4 שחמטאים המייצגים יבשות, אחד מכל ארבע היבשות הבאות: אירופה, אסיה, אמריקה ואפריקה
 6 שחמטאים לפי החלטת נשיא פיד"ה
 5 שחמטאים לפי החלטת המארגנים. 

השחמטאים בתחרות הגיעו מ-33 מדינות (להודו הייצוג הגבוה ביותר - 15 שחמטאים), ולמעט שניים כל המשתתפים היו רבי-אמנים. ל-18 מהשחמטאים היה בתחילת התחרות מד כושר גבוה מ-2700, מתוכם חמישה נמנו על העשירייה הראשונה בעולם לפי מד כושר, נכון לתחילת התחרות (בסוגריים דירוג בעולם): ההודים פראגנאננדה ראמשבאבו (4), ארג'ון אריגאיסי (5), גוקש דומרזו (6), הצרפתי עלי רזא פירוזג'א (8) והגרמני וינצנט קיימר (10).

מספר שחמטאים בעלי מד כושר גבוה החליטו לוותר על התחרות ביניהם פביאנו קרואנה שכבר העפיל לתחרות המועמדים, ויי יי, וסלי סו, דינג לירן ויאן-קשישטוף דודה. שחקנים נוספים שלא עמדו בקריטריון 30 המשחקים בשנה שלפני התחרות הם המדורגים ראשונים בעולם לפי מד כושר: אלוף העולם לשעבר, הנורווגי מגנוס קרלסן והאמריקאי היקארו נקמורה, וכן אלוף העולם לשעבר, ההודי וישוואנתן אנאנד.

תוצאות
אניש גירי ניצח בתחרות עם 8 נקודות מ-11 אפשריות. אחריו סיימו עם 7.5 נקודות מתיאס בלובאום, עלי רזא פירוזג'א ווינצנט קיימר. ואחריהם 15 שחמטאים עם 7 נקודות. 
הדירוג הסופי בצמרת:
+דירוגדירוג התחלתישםמד כושרנקודות17 אניש גירי274682668232 מתיאס בלובאום26717.5269534 עלי רזא פירוזג'א27547.5268445 וינצנט קיימר27517.52668586 אבהימניו מישרה26117273162 ארג'ון אריגאיסי2771726877108 אנדי וודוורד255772686812 הנס נימן273372668920 ניהאל סארין269372666106 נודירבק אבדוסאטורוב2748726631119 2698726591217 ריכרד רפורט2711726571310 שחריאר ממדיארוב2741726491428 נודירבק יאקובוב2681726451516 וידיט גוג'ראתי2712726401611 מקסים ושייה-לגראב2738726371715 יו יאנגי2714726341822 סמואל סוויאן2692726331925 268772630
נשים
במקביל לתחרות הפתוחה התקיימה תחרות לנשים (בה זכתה ההודית ואישאלי ראמשבאבו), ועם זאת שתי נשים בחרו להשתתף בתחרות הפתוחה: ההודית דיוויה דשמוך, שזכתה בגביע העולם לנשים חודשיים לפני תחילת התחרות, וסגנית אלופת העולם לשעבר, הרוסיה אלכסנדרה גוריאצ'קינה.

דשמוך וגוריאצ'קינה סיימו עם 5 נקודות במקומות ה-81 וה-82, בהתאמה, לאחר שהיו מדורגות בתחילת התחרות במקומות ה-115 וה-110, בהתאמה. הייתה לשתיהן רמת ביצוע (פרפורמנס) זהה, של 2652. תוצאה הבולטת של דשמוך הייתה תיקו עם אלוף העולם, גוקש. התוצאה המשמעותית ביותר של גוריאצ'קינה הייתה ניצחון על בוריס גלפנד, לשעבר סגן אלוף העולם.

ישראלים
בתחרות השתתפו שני ישראלים הראשונים בדירוג הישראלים לפי מד כושר: בוריס גלפנד (גלפנד בן ה-57 היה גם המבוגר בין משתתפי התחרות) ומקסים רודשטיין (מרסל אפרוימסקי השתתפה בתחרות הנשים).
רודשטיין, שדורג בתחילת התחרות במקום ה-54, סיים עם 5.5 נקודות ובדירוג זהה לדירוגו ההתחלתי, וגלפנד שדורג תחילה במקום ה-44 סיים עם 4.5 נקודות ובמקום ה-97.

קישורים חיצוניים


 התחרות השווייצרית הגדולה של פיד"ה 2025, באתר צ'ס.קום 
 טבלת תוצאות התחרות, באתר צ'סרזלטס 

הערות שוליים

קטגוריה:תחרויות שחמט ב-2025
קטגוריה:התחרות השווייצרית הגדולה של פיד"ה
קטגוריה:אוזבקיסטן: ספורט